mikado
Mikado, (jap., af mi 'æret, ærværdig' og kado 'port', om porten til det kejserlige palads), behændighedsspil for to personer; opkaldt efter spillets mest værdifulde pind, mikadoen. 41 tynde pinde, som er bemalet for at angive forskellige værdier, lader man falde på en flade, hvorefter spillerne skiftes til at frigøre og hjemtage pinde. Ens tur ophører, hvis en anden pind end den, man vil tage, bevæger sig det mindste. Et lignende spil er det gamle danske skrabnæse, hvor der spilles med små træmodeller af redskaber.